Legal Document

Category: 3

Text:
8. ΑΠΟΦΑΣΗ ΥΠΟΥΡΓΩΝ ΔΗΜΟΣΙΑΣ ΤΑΞΗΣ ΚΑΙ ΒΙΟΜΗΧΑΝΙΑΣ, ΕΝΕΡΓΕΙΑΣ ΚΑΙ ΤΕΧΝΟΛΟΓΙΑΣ της 28 Ιουν./29 Ιουλ. 1991 (ΦΕΚ Β΄ 578) Λήψη μέτρων πυροπροστασίας σε εγκαταστάσεις αποθήκευσης υγρών καυσίμων των επιχειρήσεων που δεν αποτελούν εταιρείες εμπορίας πετρελαιοειδών προϊόντων. Έχοντας υπόψη: 1.α.Τις διατάξεις του άρθρου 10 του Προεδρικού Διατάγματος 437/85 «περί καθορισμού και ανακατανομής των αρμοδιοτήτων των Υπουργείων» (ΦΕΚ 157/19.9.85 τ. Α΄). β.Το άρθρο 22 του Ν. 1682/1987 «Μέσα και όργανα αναπτυξιακής πολιτικής κ.λπ.» (ΦΕΚ 14/16.2.87 τ.Α΄). γ.Τις διατάξεις του Π.Δ. 460/1976 (ΦΕΚ 170/6.7.76 τ.Α΄). δ.Την απόφαση 17484/282/1978 (ΦΕΚ 283/30.3.78 τ.Β΄) του Υπουργού Βιομηχανίας και Ενέργειας την απόφαση 17483/1978 (ΦΕΚ 288/28.3.78 τ.Β΄) του Υπουργού Βιομηχανίας και Ενέργειας ως και το Π.Δ. 44/1978 (ΦΕΚ 15 τ.Α΄/17.2.87). ε.Τις διατάξεις του Προεδρικού Διατάγματος 381/1989 «Περί Οργανισμού του Υπουργείου Βιομηχανίας, Ενέργειας και Τεχνολογίας» (ΦΕΚ 168/Α/16.6.89). στ.Τις διατάξεις της Υπ. Απόφασης 7755/160/1988 (ΦΕΚ 241/22.4.88 τ.Β΄) «Λήψη μέτρων πυροπροστασίας στις Βιομηχανικές–Βιοτεχνικές εγκαταστάσεις και αποθήκες αυτών καθώς και αποθήκες ευφλέκτων και εκρηκτικών υλών», αποφασίζουμε: 2.Καθορίζουμε τα μέτρα και μέσα πυροπροστασίας στις εγκαταστάσεις εναποθήκευσης υγρών καυσίμων των επιχειρήσεων που δεν αποτελούν εταιρείες εμπορίας πετρελαιοειδών προϊόντων. 3.Τα στοιχεία που αναφέρονται σε θέματα κατασκευής δεξαμενών, λεκανών ασφαλείας, αποστάσεων ασφαλείας καθώς και οριοθέτησης των ζωνών σύμφωνα με το Π.Δ. 44/1987, θα ελέγχονται από τις Υπηρεσίες του ΥΒΕΤ που είναι αρμόδιες για την χορήγηση των αδειών εγκαταστάσεως και λειτουργίας των εγκαταστάσεων αποθήκευσης υγρών καυσίμων, τα δε μέτρα και μέσα προστασίας (μόνιμα, ημιμόνιμα και φορητά) σύμφωνα με την παρούσα θα ελέγχονται από τις Υπηρεσίες του Πυροσβεστικού Σώματος.